Дунейпсо гъэмахуэ театрым зэхешэ
УФ-м и Театр лэжьакIуэхэм я зэгухьэныгъэм ди республикэм и актер, режиссер нэхъ щIалэхэр иджы япэу иригъэблэгъащ Дунейпсо гъэмахуэ театр школым хэтыну.
Мы школым Iэмал къыует уи зэфIэкIхэм хэбгъэхъуэну, уи къэухьым зебгъэужьыну. Къэбгъэлъагъуэмэ, проектыр къызэзыгъэпэщахэм я мурад нэхъыщхьэр къэрал зэмылIэужьыгъуэхэм я артистхэр зэхишэу, я зэфIэкIкIэ зэригъэхъуэжэнырщ, ахэр нэхъ быдэу зэпищIэнырщ.
УФ-м и Театр лэжьакIуэхэм я зэгухьэныгъэм мы зэхыхьэр къызэригъэпэщынымкIэ нэхъапэми зыкъыщIагъэкъуащ УФ-м Хамэ къэрал IуэхухэмкIэ, ЩэнхабзэмкIэ и министерствэхэм, Москва областым ЩэнхабзэмкIэ и министерствэм.
Дунейпсо гъэмахуэ театр школыр йокIуэкI СНГ-мрэ Балтиемрэ я къэралхэм я урыс театрхэм зэрадэIэпыкъу программэ хэхам тету. Ар УФ-м и Президентым и нэIэм щIэту къызэрагъэпэщ, текIуэдэну мылъкур хухэзыхынур УФ-м и Театр лэжьакIуэхэм я зэгухьэныгъэрщ.
КъБР-м и Театр лэжьакIуэхэм я зэгухьэныгъэм и правленэм зэриубзыхуамкIэ, Дунейпсо гъэмахуэ театр школым хэтынущ КIэбышэ Iэхьед (ЩоджэнцIыкIу Алий и цIэр зезыхьэ Къэбэрдей къэрал драмэ театрым и актерщ), Мизиев Iэубэчыр (Кулиев Къайсын и цIэр зезыхьэ Балъкъэр къэрал драмэ театрым и актер, режиссер), Каграманян Грант (Горький Максим и цIэр зезыхьэ Урыс драмэ театрым и актер, режиссер) сымэ.
Театрым и лэжьакIуэ нэс тхылъ къудейкIэ ухъуфынукъым, гъуазджэм и купщIэм унэсын щхьэкIэ, зэпымыууэ гъэсакIуэм удэлэжьэн хуейщ. Аращ зытещIыхьари зи гугъу тщIы школым и лэжьыгъэр. Режиссер, актер цIэрыIуэхэмрэ театр еджапIэ нэхъыщхьэхэм я егъэджакIуэ нэхъыфIхэмрэ я дерсхэр нэхъыщIэхэм къахуэщхьэпэнущ, ахэр куэдым хагъэгъуэзэнущ. КъищынэмыщIауэ, урысей режиссерхэм ящIыгъуу спектаклхэр ягъэувынущ абыхэм.
Проектым и унафэщI Калягин Александр нэхъ ипэIуэкIэ щылэжьащ Оксфорд щыIэ Британо-американскэ драмэ школым (BADA), Театр гъуазджэмкIэ дунейпсо школу Чеховым и цIэр зезыхьэм (Цюрих къалэ), Париж щыIэ Бобиньи и театрым.
КъБР-м и Театр лэжьакIуэхэм я зэгухьэныгъэр щогугъ ди артист щIалэхэм проектым щагъэкIуэну зэманым, езыхэм нэмыщI, зэрыреспубликэуи пщIэ къыхуихьыну.
ГЕРАСИМОВЭ Риммэ.
